ক্লাব ফুটবল তো বটেই, জাতীয় দলের খেলাগুলো থেকেও দর্শকরা মুখ ফিরিয়ে নিয়েছিল। ঢাকার মাঠে যেন ফুটবল নিয়ে কোনো আগ্রহই আর নেই! এই অবস্থা বছরের পর বছর ধরে চলল। তারপর হঠাৎ করেই যেন বদলে গেল সব। রাতারাতি দর্শকদের মধ্যে হুড়োহুড়ি পড়ে যায়। টিকিট সংগ্রহের জন্য ব্যস্ত হয়ে পড়ে সবাই। সাফ সুজুকি কাপে ভুটানের বিপক্ষে প্রথম ম্যাচেই দর্শকদের উল্লেখযোগ্য উপস্থিতি চোখে পড়েছিল। সেই ম্যাচ জয়ের পর পাকিস্তানের বিপক্ষে ম্যাচে দর্শকদের উপস্থিতি বেড়ে যায় বহুগুণে। দীর্ঘদিন পর বঙ্গবন্ধু জাতীয় স্টেডিয়ামের গ্যালারিতে দেখা যায় দর্শকের ঢল। টানা দুই ম্যাচ জিতে বাংলাদেশ ফুটবল দল এবার দর্শকদের স্বপ্ন অনেক বড় করে দিয়েছে। আজও তারা মাঠে যাবে একটা জয় দেখার আশা নিয়ে। বাংলাদেশ সাফ সুজুকি কাপে গ্রুপ পর্বে নিজেদের শেষ ম্যাচে মুখোমুখি হচ্ছে নেপালের। ড্র করলেই গ্রুপ চ্যাম্পিয়ন হওয়ার সমীকরণ নিয়ে মাঠে নামবে কোচ জেমি ডের শিষ্যরা।